РЕШЕНИЕ ЗА ИЗПЪЛНЕНИЕ НА КОМИСИЯТА
от 5 октомври 2012 година
за признаване на правната и надзорна уредба на САЩ за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг
(текст от значение за ЕИП)
(2012/628/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1060/2009 на Европейския парламент и на Съвета от 16 септември 2009 г. относно агенциите за кредитен рейтинг (1), и по-специално член 5, параграф 6 от него,
като има предвид, че:
(1)
На 12 юни 2009 г. Комисията възложи на Европейския комитет на регулаторите на ценни книжа (CESR), чиито функции бяха поети от Европейския орган за ценни книжа и пазари, създаден на 1 януари 2011 г. съгласно Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари) (2) (ESMA), и поиска неговото становище относно техническата оценка на правната и надзорна рамка на САЩ по отношение на агенциите за кредитен рейтинг.
(2)
В своето първо становище, оповестено на 21 май 2010 г., CESR очерта две области (относно качеството на методологиите и рейтингите и относно оповестяването на рейтингите), в които бяха отбелязани сериозни различия между нормативните уредби на Съединените американски щати (САЩ) и на Съюза. По-късно, след влизането в сила на реформата Dodd-Frank на Уолстрийт и на Закона за защита на потребителите на 21 юли 2010 г. ESMA актуализира своето техническо становище, като отбеляза, че правната и надзорна уредба на САЩ по отношение на агенциите за кредитен рейтинг може вече да бъде считана за еквивалентна на изискванията на Регламент (ЕО) № 1060/2009.
(3)
Съгласно член 5, параграф 6, втора алинея от Регламент (ЕО) № 1060/2009, за да може правната и надзорна уредба на трета държава да бъде счетена за еквивалентна на изискванията на Регламент (ЕО) № 1060/2009, трябва да се прецени дали тя отговаря на три условия.
(4)
Според първото условие агенциите за кредитен рейтинг в съответната трета държава трябва да подлежат на разрешителен режим или регистрация и на текущ ефективен надзор и правоприлагане. Правната и надзорна уредба на САЩ за агенциите за кредитен рейтинг се състои от Закона за реформа на агенциите за кредитен рейтинг от 2006 г. (Закона за агенциите за кредитен рейтинг), който има за цел да подобри качеството на рейтингите с оглед защитата на инвеститорите и обществения интерес посредством засилване на отчетността, прозрачността и конкуренцията в сектора на агенциите за кредитен рейтинг, както и раздел 15Д (3), раздел 17 (4) и раздел 21Б(а) (5) от Закона за фондовите борси („Закона за борсите“). Оперативните разпоредби на Закона за агенциите за кредитен рейтинг станаха приложими с одобряването от Комисията за ценните книжа и фондовите борси (SEC) през юни 2007 г. на редица правила в приложение на програма за регистрация и надзор на агенциите за кредитен рейтинг, които се регистрират като Национално признати статистически организации за рейтинг (NRSRO). Като условие за използването на техните рейтинги за регулаторни цели агенциите за кредитен рейтинг трябва да се регистрират в SEC, а SEC осъществява текущ надзор. SEC разполага с широк диапазон от надзорни правомощия, които ѝ позволяват да проверява дали агенциите за кредитен рейтинг спазват своите законови задължения. Тези правомощия включват правомощието да получава достъп до документи, да извършва разследвания и проверки на място, както и правомощието да изисква достъп до записи на телефонни разговори и електронна кореспонденция. SEC може да упражнява тези си правомощия не само спрямо агенциите за кредитен рейтинг, но и спрямо други лица, ангажирани в дейност по определяне на кредитен рейтинг. Раздел 15Д (п) (3)(A) от Закона за борсите изисква от SEC да извършва проверка на всяка NRSRO най-малко веднъж годишно и да докладва констатациите от тези проверки (6). Когато SEC установи, че дадена NRSRO нарушава което и да било задължение, произтичащо от съответната нормативна уредба, тя може да приеме широк диапазон надзорни мерки, за да спре нарушението. Тези мерки включват правомощието да оттегля регистрация, да спира използването на рейтинги за регулаторни цели и да нарежда на агенциите за кредитен рейтинг да спрат да извършват нарушението. SEC може също така да налага сериозни глоби на агенциите за кредитен рейтинг заради нарушение на съответните изисквания. Следователно NRSRO са обект на ефективен текущ надзор и правоприлагане. Споразумението за сътрудничество, сключено между ESMA и SEC, предвижда информационен обмен с оглед на мерките за правоприлагане и надзор, взети спрямо трансгранични агенции за кредитен рейтинг.
(5)
Според второто условие агенциите за кредитен рейтинг в съответната трета държава трябва да подлежат на правнообвързващи правила, които са еквивалентни на правилата, посочени в членове 6-12 и приложение I към Регламент (ЕО) № 1060/2009. Нормативната и надзорна уредба на САЩ отговаря на изискванията на Регламент (ЕО) № 1060/2009 що се отнася до управлението на конфликти на интереси, организационните процеси и процедури, които всяка агенция за кредитен рейтинг трябва да прилага, качеството на рейтингите и методологиите за определяне на рейтинги, оповестяването на кредитните рейтинги и цялостното и периодичното оповестяване на дейностите по определяне на кредитен рейтинг. Следователно уредбата на САЩ осигурява еквивалентна защита по отношение на добросъвестността, прозрачността и доброто управление на агенциите за кредитен рейтинг, както и по отношение на надеждността на дейностите по определяне на кредитен рейтинг.
(6)
Според третото условие регулаторният режим в съответната трета държава не трябва да допуска намеса от страна на надзорните органи и други публични органи на посочената трета държава при определяне на съдържанието на кредитните рейтинги и на методологиите за определяне на кредитен рейтинг. В тази връзка по закон SEC и който и да било друг публичен орган в САЩ няма право да се намесва по същество в кредитните рейтинги и методологиите за тяхното определяне.
(7)
С оглед на разгледаните фактори може да се счита, че правната и надзорна уредба на САЩ за агенциите за кредитен рейтинг отговаря на условията, изложени в член 5, параграф 6, втората алинея от Регламент (ЕО) № 1060/2009. Следователно правната и надзорна уредба на САЩ за агенциите за кредитен рейтинг следва да бъде счетена за еквивалентна на правната и надзорна уредба, създадена с Регламент (ЕО) № 1060/2009. Комисията в сътрудничество с ESMA ще продължи да наблюдава развитието на правната и надзорна уредба на САЩ за агенциите за кредитен рейтинг и изпълнението на условията, въз основа на които е взето настоящото решение.
(8)
Мерките, предвидени в настоящото решение, са в съответствие със становището на Европейския комитет по ценни книжа,
ПРИЕ НАСТОЯЩОТО РЕШЕНИЕ:
Член 1
За целите на член 5 от Регламент (ЕО) № 1060/2009 правната и надзорна уредба на САЩ за агенциите за кредитен рейтинг се счита за еквивалентна на изискванията на Регламент (ЕО) № 1060/2009.
Член 2
Настоящото решение влиза в сила на двадесетия ден след публикуването му в Официален вестник на Европейския съюз.
Съставено в Брюксел на 5 октомври 2012 година.